**Ο ΜΥΘΟΣ – THE MYTH**

ΣΚΗΝΗ 1 ΕΣΩΤΕΡΙΚΟ – ΣΠΙΤΙ ΜΑΝΑΣ – ΠΡΩΪ Μια ηλικιωμένη γυναίκα είναι καθισμένη σε μια καρέκλα πλάι στο παράθυρο. Κοιτάζει έξω ανήσυχη, πότε αριστερά πότε δεξιά ενώ συχνά το πρόσωπό της αλλοιώνεται από τους πόνους της ασθένειας που την ταλαιπωρεί. Εμφανίζεται ένας άντρας με παλιά ρούχα και τσάντα και πλησιάζει στο παράθυρο.

ΑΝΤΡΑΣ: -Καλημέρα…

ΜΑΝΑ: -(Η γυναίκα τον κοιτάζει με αγωνία) Λοιπόν;

Ο άντρας χαμηλώνει το βλέμμα σαν να μην θέλει να συναντήσει το δικό της, προσπαθώντας να αποφύγει αυτό που πρέπει να της πει. Κοιτάζει από την άλλη πλευρά, προς τον δρόμο.

ΑΝΤΡΑΣ: -Πως είσαι;

ΜΑΝΑ: -(Αποφασιστικά) Λοιπόν!

ΑΝΤΡΑΣ: -Δεν θα ‘ρθουν. Οι δυό σου κόρες δεν μπορούν! Για την μικρή δεν ξέρω… δεν είπε τίποτα…!

ΜΑΝΑ: -Δηλαδή… μ’ έχουν ξεγράψει; Δηλαδή… Τι σου είπαν;

ΑΝΤΡΑΣ: -Πήγα πρώτα στη μεγάλη σου την κόρη την Χελάνη… είχε ξεσηκώσει το σπίτι, έπλενε…

ΣΚΗΝΗ 2 ΕΞΩΤΕΡΙΚΟ – ΑΥΛΗ ΧΑΜΗΛΟΥ ΣΠΙΤΙΟΥ – ΜΕΡΑ

ΑΝΤΡΑΣ: -Καλημέρα…

ΧΕΛΑΝΗ: -(Σκουπίζοντας το ιδρώτα από το μέτωπό της) Έχεις κάτι για μένα;

ΑΝΤΡΑΣ: -Έχω ένα μήνυμα από τη μάνα σου!

Η Χελάνη βγάζει το μαντήλι από το κεφάλι της και προσπαθεί να δέσει τα ιδρωμένα της μαλλιά.

ΧΕΛΑΝΗ: -Είναι καλά;

ΑΝΤΡΑΣ: -(Κουνά το κεφάλι του αρνητικά) Πονάει σ’ όλο της το κορμί! Φοβάται πως ήρθε το τέλος της. Μου ζήτησε να έρθω να σου πω να πας από το σπίτι, είναι ανήμπορη, σε χρειάζεται!

ΧΕΛΑΝΗ: -Αστειεύεται μάλλον η μάνα μου! Δεν βλέπεις εδώ; Έχω τόση μπουγάδα που θα πιάσει ίσα με το βράδυ! Δεν έχει τίποτα! Πες της πως θα πάω να τη δω στο τέλος της βδομάδας!

ΣΚΗΝΗ 3 ΕΣΩΤΕΡΙΚΟ – ΣΠΙΤΙ ΜΑΝΑΣ – ΠΡΩΪ Η μάνα καρφωμένη στην καρέκλα, σφαδάζοντας από τους πόνους, απογοητευμένη από την στάση της κόρης της Χελάνης ξεσπάει…

 ΜΑΝΑ: -Ώστε δεν αξίζω, ούτε όσο μια μπουγάδα! Η κόρη μου η μεγάλη μ’ απαρνιέται μ’ αυτόν τον τρόπο! Εύχομαι να κουβαλά στην πλάτη της την σκάφη της …ΑΙΩΝΙΑ!!!

ΣΚΗΝΗ 4 ΕΞΩΤΕΡΙΚΟ – ΑΥΛΗ ΧΑΜΗΛΟΥ ΣΠΙΤΙΟΥ – ΜΕΡΑ Η Χελάνη ενώ βρίσκεται σκυμμένη πάνω στην σκάφη της ως δια μαγείας γλιστρά, πέφτει κάτω και η σκάφη αναποδογυρίζει στην πλάτη της, κολλά επάνω της κ αρχίζει να συρρικνώνεται και να μεταλλάσσεται σε ΧΕΛΩΝΑ!

ΣΚΗΝΗ 5 ΕΣΩΤΕΡΙΚΟ – ΣΠΙΤΙ ΜΑΝΑΣ – ΠΡΩΪ Η Μάνα ηρεμεί, γέρνει το κεφάλι πίσω στην καρέκλα και στρέφεται στον άντρα.

ΜΑΝΑ: -Η Αριάχη… στην Αριάχη πήγες; Τι σου είπε;

Ο άντρας στρέφει πάλι το βλέμμα του προς τον δρόμο προσπαθώντας να την αποφύγει.

ΣΚΗΝΗ 6 ΕΞΩΤΕΡΙΚΟ – ΕΙΣΟΔΟΣ, ΕΞΩΠΟΡΤΑ ΧΑΜΗΛΟΥ ΣΠΙΤΙΟΥ – ΜΕΡΑ Ο άντρας χτυπά την πόρτα την οποία ανοίγει η Αριάχη, μια μελαχρινή ψηλόλιγνη γυναίκα.

ΑΡΙΑΧΗ: -Καλημέρα

ΑΝΤΡΑΣ: -Καλημέρα, σου φέρνω μήνυμα από την Μάνα σου. Είναι βαριά άρρωστη, σε χρειάζεται!

ΑΡΙΑΧΗ: -Αποκλείεται, δεν προλαβαίνω! Έχω πόσα υφαντά που πρέπει να φτιάξω… κι αυτό που υφαίνω τώρα όλο κάτι γίνεται και μου σπάνε οι κλωστές!!! Πες της θα πάω να την δω μόλις τελειώσω! Να κάνει υπομονή πες της…

ΣΚΗΝΗ 7 ΕΣΩΤΕΡΙΚΟ – ΣΠΙΤΙ ΜΑΝΑΣ – ΠΡΩΪ Η Μάνα εκνευρισμένη και απελπισμένη προσπαθεί να σηκωθεί από την καρέκλα. Ο άντρας βάζει το χέρι του μέσα από το παράθυρο για να την πιάσει. Η Μάνα του πιάνει το χέρι σπρώχνοντας το και αποτραβιέται ακουμπώντας κουρασμένα την πλάτη στην καρέκλα.

ΜΑΝΑ: -Υφαίνει, υφαίνει… και το δικό μου το νήμα τελειώνει… Να υφαίνει ασταμάτητα, μερόνυχτα ολόκληρα και λίγο πριν τελειώσει… να σπάζουν οι κλωστές… ν’ αρχίζει απ’ την αρχή…

ΣΚΗΝΗ 8 ΕΣΩΤΕΡΙΚΟ – ΣΠΙΤΙ ΑΡΙΑΧΗΣ – ΜΕΡΑ Η Αριάχη μεταμορφωμένη σε ΑΡΑΧΝΗ πάνω στον αργαλιό υφαίνει τον διάφανο ιστό της.

ΣΚΗΝΗ 9 ΕΣΩΤΕΡΙΚΟ – ΣΠΙΤΙ ΜΑΝΑΣ – ΠΡΩΪ Ο άντρας όρθιος έξω από το παράθυρο με σκυμμένο κεφάλι ακούει την Μάνα που βαριανασαίνει.

ΜΑΝΑ: -Η Μέλια; Τι σου είπε; Πήγες;

Πριν προλάβει να τελειώσει την κουβέντα της ακούγεται από τον δρόμο μια φωνή γεμάτη αγωνία. Η Μάνα και ο άντρας στρέφουν το βλέμμα τους προς τον δρόμο και βλέπουν να έρχεται η τρίτη, η μικρότερη κόρη της Μάνας, η Μέλια, αλαφιασμένη.

ΜΕΛΙΑ: -Μάνα… καλέ Μάνα τι έπαθες… ούτε τα χέρια μου πρόλαβα να πλύνω! Να κοίτα Μάνα με τα ζυμάρια είμαι, ζύμωνα, μη σε λερώσω!

ΜΑΝΑ: -Μέλια μου, φεύγω κόρη μου, φεύγω… Την ευχή μου παιδί μου… Ότι πιάνεις, ότι κάνεις… μέλι να γίνεται… γλυκό μέλι… καλό παιδί μου………….

Το βλέμμα της Μάνας παγώνει στα μάτια της Μέλια. Η Μέλια σφαλίζει απαλά τα μάτια της Μάνας με το ζυμαρένιο της χέρι, της χαϊδεύει το μάγουλο, σκύβει και τη φιλά. Η Μέλια καθώς είναι σκυμμένη πάνω της, μεταμορφώνεται σε ΜΕΛΙΣΣΑ που κάθεται πάνω στο μάγουλο της Μάνας. Ο άντρας ενώ βλέπει την αλλαγή είναι ήρεμος και σκύβει το κεφάλι μπροστά. Ξαφνικά η Μέλισσα πετά κάνοντας δυό – τρεις κύκλους πάνω από την Μάνα και από τον άντρα και βγαίνει έξω από το παράθυρο και βουλιάζει σ’ ένα λουλούδι, μιας γλάστρας. Το ζυμαρένιο αποτύπωμα από το χάδι της Μέλιας – Μέλισσας … έγινε δυό σταγόνες μέλι πάνω στο μάγουλο της άψυχης Μάνας.